ROZHODNUTIE RADY
zo 16. júna 2008
o podpísaní a predbežnom vykonávaní Protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej s cieľom zohľadniť pristúpenie Bulharskej republiky a Rumunska k Európskej únii
(2010/90/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 310 v spojení s jej článkom 300 ods. 2 prvým pododsekom prvou vetou,
so zreteľom na Akt o pristúpení z roku 2005, a najmä na jeho článok 6 ods. 2,
so zreteľom na návrh Komisie,
keďže:
(1)
Rada 23. októbra 2006 poverila Komisiu, aby v mene Európskeho spoločenstva a jeho členských štátov dojednala s Jordánskom protokol, ktorým sa menia a dopĺňajú dohody uzavreté medzi Európskym spoločenstvom a tretími krajinami, a to najmä Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Jordánskom na strane druhej s cieľom zohľadniť pristúpenie Bulharskej republiky a Rumunska k Európskej únii.
(2)
Tieto rokovania boli ukončené.
(3)
V článku 8 ods. 2 protokolu dojednaného s Jordánskym hášimovským kráľovstvom sa stanovuje, že tento protokol sa pred tým, ako nadobudne platnosť, predbežne vykonáva.
(4)
S výhradou jeho uzavretia k neskoršiemu dátumu by sa protokol mal podpísať v mene Spoločenstva a predbežne vykonávať,
ROZHODLA TAKTO:
Článok 1
Týmto sa predseda Rady poveruje určiť osobu(-y) splnomocnenú(-é) podpísať v mene Európskeho spoločenstva a jeho členských štátov Protokol k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej s cieľom zohľadniť pristúpenie Bulharskej republiky a Rumunska k Európskej únii.
Text protokolu je pripojený k tomuto rozhodnutiu.
Článok 2
S výhradou jeho možného uzavretia k neskoršiemu dátumu sa tento protokol predbežne vykonáva od 1. januára 2007.
V Luxemburgu 16. júna 2008